《夜坐待月次日补吟》
宋代·卫宗武

瑶坛礼碧虚，返次羽人坐。
引脰延月华，吞吐隔翠嶞。
众吻盼流芳，冉冉忽透过。
大规虽微亏，犹喜镜未破。
浮翳从何来，掩蔽仍不果。
连峦一色净，清辉千里播。
爽垲入襟裾，光明生咳唾。
诗翁於此时，枯肠正无奈。
愧乏云锦章，翻然乃高卧。
斯辰怅有怀，无语坐偷堕。
今夕冰轮升，不吟则不可。
预解素娥嘲，免谓翁负我。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。